Da våpenhuset foran vestinngangen ble revet i 1896, ble det funnet et gravkammer fylt med likkister som i stedet ble gravd ned på kirkegården. Kammeret ble fylt igjen. Under gravearbeid inne i kirken i 1954, ble det funnet mange skjeletter under skipet og koret. Det ble talt opp rundt 120 hodeskaller, de fleste langs ytterveggene. Særlig innenfor vestportalen ble det funnet mange barnelik, trolig nyfødte som døde udøpte og derfor ble begravd her i håp om frelse.